钦定古今图书集成/明伦汇编/官常典/第595卷 > 徐镛
## 钦定古今图书集成/明伦汇编/官常典/第595卷 > 徐镛

按《明外史》本传：“镛字用和，兴国人。成化五年进士。授
行人，擢御史，巡通州仓。念漕卒困掊克，为定收纳常
则奏之，著为例。时濬大通河，镛独疏言不便。既而漕
舟果不达，巡按福建，振肃风纪。上疏言：‘所部星变地
震，岁旱海溢，灾变非常，而岁贡鱼鸟花木，大扰民间。
请赐减免。福州、建宁二府岁征矿银万三千馀两，民
力绌不能办。乞停罢。福建僧田，一寺或至万亩，而贫
民无立锥地。请自五百亩以上，收其半以业贫民。盐
场诸使，旧独不给俸，宜如例均给’。”诏贡物如故，银课
汰十之三，馀从其请。十九年与同官劾罢兵部侍郎
李敏、辽东巡抚王宗彝、太仆卿杨穟、少卿霍贵。顷之，
复与同官劾汪直八罪，并及其党王越、陈钺、戴缙、张
颐、吴绶等诸人，遂得罪。明年正月，帝以京师地震，下
诏修省。旋复举《庆成宴》。镛以为非上下交修之义，与
同官何珖请罢之。帝怒，命锦衣卫执讯，谪镇原知县。
岁饥，言于上官，移民就食。又祷于神。请罚止其身，勿
为民咎。修仓舍，得窖钱数十万缗，籍之以赒贫乏，代
流亡输逋，课多复业者。调繁临潼，父老泣送之。弘治
初，用荐擢淮安知府。岁侵民饥，镛亟修《籴赈法》。循行
乡邑，劝课农桑，岁转丰稔。穷民无告者，劝富室助其
婚葬学校圮葺而大之。淮故有广盈仓，岁收粮止四
五万石，而设监收内官二人。镛疏乞召还，不许。历迁
河南左、右布政使。十二年以右副都御史总督漕运，
兼巡抚凤阳四府。镛守淮时，素知漕政之弊，于是劾贪墨，惩奸蠹，军民胥悦。仅数月卒。淮人祀之。